Sy onderwysloopbaan het in 1980 as opvoeder in die Paarl begin. Nadat hy ’n departementshoofpos op Stellenbosch beklee het, is hy in 1997 as skoolhoof by Laerskool Bredasdorp aangestel. In 2003 het hy as skoolhoof die provinsiale toekenning by die jaarlikse nasionale onderwystoekennings (NTA 2003) vir uitstaande leierskap ontvang. Gedurende 2010 word hy in die onderwysdepartement tot institusionele bestuur- en beheerbestuurder (IBB-bestuurder) bevorder en het oor ’n kring skole in Stellenbosch toesig gehou.
Johann Burger se teoretiese konseptualisering van ruimte en die verstaan daarvan het tydens sy MEd-studies vorm begin aanneem toe sy pad gekruis het met dié van die ruimtelike teoretikus Aslam Fataar, wat sy dosent, mentor en later PhD-promotor was. Sy MEd-verhandeling het die verband tussen skoolleierskap, ruimteskepping en opvoedermotivering ondersoek. Hierdie studie het die grondslag gebied vir sy PhD-proefskrif met die navorsingvraag “Hoe skep skoolhoofde ruimte deur middel van hul leierskapspraktyke?” Voor die aanvang van sy studies het hy as distriksamptenaar blootstelling aan ’n verskeidenheid skole wat oor ’n wye geografiese gebied en sosio-ekonomiese grense strek, verkry. Tydens hierdie besoeke het hy begin waarneem dat min skoolhoofde ’n natuurlike aanvoeling vir die skep van produktiewe leerruimtes het.